CELEX: 32019D0639
Language: et
Date: 2019-04-15 00:00:00
Title: Nõukogu otsus (EL) 2019/639, 15. aprill 2019, millega määratakse kindlaks Euroopa Liidu nimel püsivate orgaaniliste saasteainete Stockholmi konventsiooni osaliste konverentsi üheksandal istungil võetav seisukoht seoses kõnealuse konventsiooni A ja B lisa muutmisega

24.4.2019   
               
               
                  ET
               
               
                  Euroopa Liidu Teataja
               
               
                  L 109/22
               
            
         NÕUKOGU OTSUS (EL) 2019/639,
         15. aprill 2019,
         millega määratakse kindlaks Euroopa Liidu nimel püsivate orgaaniliste saasteainete Stockholmi konventsiooni osaliste konverentsi üheksandal istungil võetav seisukoht seoses kõnealuse konventsiooni A ja B lisa muutmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Püsivate orgaaniliste saasteainete Stockholmi konventsioon („konventsioon“) jõustus 17. mail 2004 ja see sõlmiti liidu nimel nõukogu otsusega 2006/507/EÜ (1).
                  
               
                     (2)
                  
                  
                     Konventsiooni rakendatakse liidus Euroopa Parlamendi ja nõukogu määrusega (EÜ) nr 850/2004 (2).
                  
               
                     (3)
                  
                  
                     Konventsiooni artikli 8 kohaselt võib konventsiooniosaliste konverents kanda kemikaalid konventsiooni A, B ja/või C lisasse ning sätestada nende kemikaalidega seotud kontrollimeetmed.
                  
               
                     (4)
                  
                  
                     Et kaitsta inimeste tervist ja keskkonda dikofooli ning perfluorooktaanhappe (PFOA), selle soolade ja PFOA-ga seotud ühendite edasise keskkonda sattumise eest, on vaja üleilmselt vähendada nende kemikaalide tootmist ja kasutamist või see lõpetada ning toetada nende kandmist konventsiooni asjaomastesse lisadesse. Lisaks on vaja veelgi vähendada perfluorooktaansulfoonhappe (PFOS), selle soolade ja perfluorooktaansulfonüülfluoriidi (PFOSF) kasutamist või see lõpetada, muutes konventsiooni B lisas esitatud lubatavaid otstarbeid ja/või spetsiifilisi erandeid või jättes need välja.
                  
               
                     (5)
                  
                  
                     Konventsiooniosaliste konverentsi üheksandal istungil otsustatakse eeldatavasti, kas kanda nimetatud kemikaalid konventsiooni A lisasse ja kas muuta konventsiooni B lisa olemasolevaid kandeid.
                  
               
                     (6)
                  
                  
                     On asjakohane määrata kindlaks liidu nimel konventsiooniosaliste konverentsi üheksandal istungil võetav seisukoht seoses konventsiooni A ja B lisa muutmisega, kuna kõnealused muudatused on liidule siduvad,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel püsivate orgaaniliste saasteainete Stockholmi konventsiooni („konventsioon“) osaliste konverentsi üheksandal istungil, arvestades püsivate orgaaniliste saasteainete hindamise komitee asjakohaste soovitustega, on toetada järgmist:
            
                        a)
                     
                     
                        kanda dikofool konventsiooni A lisasse ilma spetsiifiliste eranditeta;
                     
                  
                        b)
                     
                     
                        kanda perfluorooktaanhape (PFOA), selle soolad ja PFOA-ga seotud ühendid konventsiooni A lisasse, sealhulgas lisada konventsiooni A lisasse uus [X] osa, koos spetsiifiliste eranditega järgmise kohta:
                        
                                    i)
                                 
                                 
                                    pooljuhtide või nendega seotud elektroonikaseadmete tootmine, sealhulgas erand 10 aasta jooksul alates kõnealuste muudatuste jõustumise kuupäevast juhul, kui tegemist on pooljuhtide või nendega seotud elektroonikaseadmete tootmiseks vajalike seadmete renoveerimiseks vajalike osadega;
                                 
                              
                                    ii)
                                 
                                 
                                    filmide fotograafilised kattekihid;
                                 
                              
                                    iii)
                                 
                                 
                                    vett ja õli hülgavad tekstiiltooted töötajate kaitsmiseks nende tervist ja ohutust ohustavate ohtlike vedelike eest;
                                 
                              
                                    iv)
                                 
                                 
                                    invasiivsed ja siirdatavad meditsiiniseadmed;
                                 
                              
                                    v)
                                 
                                 
                                    tulekustutusvahud vedelkütuseaurude tõrjumiseks ja vedelkütusest põhjustatud tule kustutamiseks juba installeeritud süsteemides, sealhulgas nii mobiilsetes kui fikseeritud süsteemides;
                                 
                              
                                    vi)
                                 
                                 
                                    perfluorooktüüljodiidi kasutamine perfluorooktüülbromiidi tootmiseks ravimite tootmise eesmärgil aastani 2036, rakendades korrapärase läbivaatamise nõuet;
                                 
                              
                  
                        c)
                     
                     
                        muuta konventsiooni A lisa [X] osa lõike 3 punkti b seoses PFOA, selle soolade ja PFOA-ga seotud ühenditega järgmiselt: lisada „Võidakse lubada testide läbiviimist, et kontrollida installeeritud süsteemi, mis juba sisaldab tulekustutusvahtu, mis sisaldab või võib sisaldada PFOA-d, selle soolasid ja PFOA-ga seotud ühendeid, nõuetekohast toimimist, tingimusel et välditakse heite eraldumist keskkonda ning kogutud heitvesi kõrvaldatakse keskkonnahoidlikul viisil vastavalt konventsiooni artikli 6 lõikele 1.“;
                     
                  
                        d)
                     
                     
                        jätta konventsiooni B lisa kandes perfluorooktaansulfoonhappe (PFOS) ja selle derivaatide kohta välja järgmised lubatavad otstarbed: kasutamine fotograafias, pooljuhtide valguskindlates ja peegeldusvastastes kattekihtides ning ühendpooljuhtide ja keraamiliste filtrite söövitusainena, lennunduse hüdraulikavedelikes ja teatavates meditsiiniseadmetes (nt etüleentetrafluoroetüleeni (ETFE) kopolümeerkatted ja röntgenkontrastse ETFE tootmine, in vitro diagnostika meditsiiniseadmed ning laengsidestusseadise värvifiltrid);
                     
                  
                        e)
                     
                     
                        jätta konventsiooni B lisa kandes PFOSi ja selle derivaatide kohta välja järgmised spetsiifilised erandid: kasutamine pooljuhtide ja vedelkristallkuvarite (LCD) tööstuses kasutatavates fotomaskides, metallpindamisel (kõvametallpindamine), metallpindamisel (dekoratiivne pindamine), teatavate värviprinterite ja värvikoopiamasinate elektrilistes ja elektroonilistes osades, sissetoodud punaste tulisipelgate ja termiitide tõrjeks ette nähtud insektitsiidides ning keemilises naftatootmises;
                     
                  
                        f)
                     
                     
                        muuta lubatav otstarve, mis on seotud PFOSi ja selle derivaatide kasutamisega tulekustutusvahtude tootmiseks ja kasutamiseks, spetsiifiliseks erandiks vedelkütuseaurude tõrjumiseks ning vedelkütusest põhjustatud tule kustutamiseks ettenähtud tulekustutusvahtude kohta;
                     
                  
                        g)
                     
                     
                        muuta lubatav otstarve, mis on seotud PFOSi ja selle derivaatide kasutamisega metallpindamisel (kõvametallpindamine) ja selle kasutamisel üksnes suletud süsteemides, nimetatud kasutamise puhul spetsiifiliseks erandiks;
                     
                  
                        h)
                     
                     
                        muuta lubatavat otstarvet, mis on seotud PFOSi ja selle derivaatide kasutamisega putukasöödas aedniksipelgate Atta spp. ja Acromyrmex spp. tõrjeks, lisades sulfluramiidi ning täpsustades, et see lubatav otstarve on seotud üksnes põllumajandusliku kasutamisega.
                     
                  
         
            Artikkel 2
            Olenevalt olukorra arengust konventsiooniosaliste konverentsi üheksandal istungil võivad liidu esindajad liikmesriikidega kohapeal koordinatsioonikohtumistel konsulteerides kokku leppida artiklis 1 osutatud seisukoha väikestes muudatustes ilma nõukogu täiendava otsuseta.
         
         
            Artikkel 3
            Käesolev otsus jõustub selle vastuvõtmise päeval.
         
         
            Luxembourg, 15. aprill 2019
            
               
                  Nõukogu nimel
               
               
                  eesistuja
               
               P. DAEA
            
         
         
            (1)  Nõukogu 14. oktoobri 2004. aasta otsus 2006/507/EÜ, mis käsitleb püsivate orgaaniliste saasteainete Stockholmi konventsiooni sõlmimist Euroopa Ühenduse nimel (ELT L 209, 31.7.2006, lk 1).
         
            (2)  Euroopa Parlamendi ja nõukogu 29. aprilli 2004. aasta määrus (EÜ) nr 850/2004 püsivate orgaaniliste saasteainete kohta ning millega muudetakse direktiivi 79/117/EMÜ (ELT L 158, 30.4.2004, lk 7).